GiliGold/VAD_KnessetCorpus huggingface dataset:
נועז בר ניר: ללא קשר לאירוע בהר הרצל ניתנה תוספת של 1.75 מיליוני שקלים לצרכי בטיחות, לחיזוק הטריבונות ובמת ההדלקה, וכן הסדרת מעבר כוהנים פריק.
נועז בר ניר: הנושאים הללו הוסדרו.
נועז בר ניר: התקציב לזה כרגע עוד לא ברור, אבל מאחר ומדובר בבעיות שהן בעיות בטיחות קודם כל שמנו את הכסף.
נועז בר ניר: עכשיו אנחנו מחפשים באמת איך לפתור את המקורות כדי לאתר את זה.
נועז בר ניר: אני מזכיר לכולם שיש תוכנית כוללת שהממשלה קיבלה לגבי מירון של השקעת תשתיתית של 27.6 מיליון שקל, בעיקר בתחום התחבורה, שתצא לדרך לאחר ההילולה, לאחר הקמת חברה.
נועז בר ניר: כל החניונים וכל התשתית התחבורתית יוסדרו בצורה טובה.
אמנון כהן: האם יש לנו היום את הכלים לקלוט חצי מיליון איש?
נועז בר ניר: היום יש את הכלים, כמו בשנים עברו.
נועז בר ניר: כמובן שיש הפקת לקחים, יש שכלול של הדברים.
נועז בר ניר: בהחלט יש עוד שטחים נוספים, ויסבירו את זה בהמשך.
נועז בר ניר: אני חושב שהאתר בגדול ערוך, למעט אותם משטחים שאני מאמין שעם רשות העתיקות נגיע היום להבנה ונוכל להתחיל לעבוד על הכלים.
נועז בר ניר: כרגע נמצא שם המפקח הארצי של רשות העתיקות, הארכיאולוג הראשי, ואני מקווה שזה יוסדר.
אמנון כהן: יוסי, האם אתה רוצה להוסיף משהו?
אמנון כהן: יש לך תפקיד חשוב במקום הזה.
יוסף שווינגר: בהמשך לדבריו של מנכ"ל משרד התיירות, ללא קשר לאירוע שהיה בהר הרצל, מלווים את האירוע מהנדס בטיחות של המרכז הארצי, יועץ בטיחות חיצוני, כולל קצין רישוי שנמצא פה מטעם משטרת מחוז הצפון, וכמובן הוא יוכל לדבר אחר כך.
יוסף שווינגר: אין דרישה בטיחותית שהמשטרה מפנה כלפינו, וכל דרישה, שאנחנו לא נענים לה.
יוסף שווינגר: אנחנו לא מתווכחים.
ישראל אייכלר: מהו שמו של המהנדס?
אברהם מיכאלי: השאלה היא מי בדק את הרישיון שלו?
אברהם מיכאלי: עצרו עכשיו שתי פקידות בכירות.
אמנון כהן: האם יש דברים שהם לא מוסדרים בחקיקה או בנהלים שאומרים לך בדיוק ברחל בתך הקטנה מה צריך לבדוק?
אמנון כהן: אומרים ברמה הכללית: אנחנו סוגרים את נושא הבטיחות.
אמנון כהן: אבל מי בודק האם מקום מסוים מספיק חזק כדי לקלוט מספר מסוים של אנשים?
אמנון כהן: הרב מוזס תיאר מצב שבו פתאום הכול היה יכול לקרוס עם כל האנשים שהיו עליו.
אמנון כהן: מי בודק את החוזק?
אמנון כהן: מי בודק שבמקום מסוים שיכול להכיל 300 איש לא יהיו 1,000 איש?
אמנון כהן: כי המקום יחזיק מעמד עם 300 איש, אבל עם 1,000 איש הוא לא יחזיק מעמד, וחס וחלילה יקרה אסון.
אמנון כהן: מי מפקח?
יוסף שווינגר: אני אענה על זה.
יוסף שווינגר: על חלק מהדברים תשיב המשטרה בהמשך.
יוסף שווינגר: יש לנו צמוד, לאורך כל היממה, מהנדס קונסטרוקציה שמלווה את הקמת הטריבונות, הפארנטשס כפי שזה נקרא, וכל משטחי ההדלקה.
יוסף שווינגר: את המהנדס הזה מלווה מהנדס בטיחות פנימי וחיצוני כאשר מחוץ למערכת יש את קצין הבטיחות הראשי של משטרת ישראל.
יוסף שווינגר: לכן, בדרישות האלה אין פרמטרים יותר.
יוסף שווינגר: נותנים לך: א', ב', ג', ד', ואתה חייב לעמוד בהם.
יוסף שווינגר: אני חושב שאנחנו עומדים בכל הדברים האלה.
יוסף שווינגר: יש לי תשובה ארוכה לגבי האירוע שהתרחש שנה שעברה.
יוסף שווינגר: אגב, השנה עוד מעט המשטרה גם תודיע לך שהם יעמדו על כך שאם למשל מהנדס כותב בדוח שלו שאסור שיעלו יותר מ-300 איש לטריבונה כזאת או אחרת לא יעלו.
יוסף שווינגר: השנה אנחנו לקחנו מקדמי ביטחון הרבה יותר מחמירים, החמרנו עוד יותר.
אמנון כהן: האם יהיו סדרנים שיימנעו מלהגיע?
יוסף שווינגר: יש עשרות סדרנים ועשרות אנשי משטרה ויס"מ וכד'.
יוסף שווינגר: אני מזמין את כולם לראות את זה פעם בפעולה כמובן.
יוסף שווינגר: אני אומר יותר מזה.
יוסף שווינגר: השנה לאור האירוע בהר הרצל מקדמי הבטיחות הם הרבה יותר מחמירים.
יוסף שווינגר: זה ייקר לנו את האירוע ב-500,000 עד 600,00 שקל, ואין לנו כרגע עוד תשובה תקציבית.
יוסף שווינגר: אתמול דיברנו עד השעות הקטנות של הלילה.
יוסף שווינגר: השנה מקדמי הביטחון יהיו הרבה יותר מחמירים, הרבה יותר מהסטנדרט המקובל.
יוסף שווינגר: תרשה לי אולי לתת סקירה מה נעשה או לגבי האירוע והמפיק שעוד מעט המשטרה תציג.
יוסף שווינגר: בלי עין הרע, עברתי שישה שרי תיירות.
יוסף שווינגר: אחד השרים שהיה אחראי עלינו היה יצחק אהרונוביץ שהיה סמפכ"ל.
יוסף שווינגר: הוא אמר לי: אני אומר לך כאיש משטרה וכשר הממונה עליך שהאירוע של מירון הוא האירוע זה אירוע של תנועה, סדר ציבורי וביטחון, וזה אירוע משטרתי מובהק.
יוסף שווינגר: כשר וכאיש משטרה לשעבר הוא אומר לי: אני אוסר עליך.
יוסף שווינגר: אתה לא מפיק האירוע כי אם תהיה איזה פשלה תנועתית או משהו שלא קשור לתחום האחריות שלך - אי-אפשר כל דבר לשייך למקומות הקדושים.
יוסף שווינגר: לכן, הייעוץ המשפטי שלנו בהוראתו של השר שהוא במקרה היום השר לביטחון הפנים, שר המשטרה.
יוסף שווינגר: השר לביטחון הפנים מורה לנו לא לקחת את הדברים האלה לאחריות אלא להיות גוף מתאם.
יוסף שווינגר: אנחנו הגוף המתאם בין הוראות המשטרה לחסידויות, לחצרות ההדלקה, לאלפים שמגיעים, לארגוני החסד, כב"א, מד"א, וכל מי שרוצה להגיע בבטחה ובצורה הכי מאובטחת ומהירה למקום.
יוסף שווינגר: במענה לשאלתך לדוח המבקר.
יוסף שווינגר: דובר שצריך להיות גורם מתאם ואחראי.
יוסף שווינגר: אני יודע שעומדת לקום חברה.
יוסף שווינגר: כנראה שעד השנה הבאה היא תהיה, וממילא יהיה אחד שיהיה כבר שאחראי.
יוסף שווינגר: אבל שוב, אי-אפשר לשייך למקומות הקדושים כשהתחום שלנו הוא תחום ארגון, קטע של הפקה, ברגע שמדובר באירוע כל כך מורכב ומסובך.
יוסף שווינגר: כמו שאמר מפקד המחוז, אין יותר כזה אירוע גדול בהרכבו ובכמות המשתתפים.
מירי רגב: אתה צודק במה שאתה אומר, אבל במדינת ישראל לכל ארגון יש אבא ולכל נושא יש אחריות על.
יוסף שווינגר: משטרת ישראל, מפקד מחוז.
מירי רגב: הבנתי מה שאתה אומר.
מירי רגב: השר הרלוונטי זה משטרת ישראל.
מירי רגב: זה אומר שאחריות עוברת ממשרד התיירות למשרד לביטחון הפנים.
יוסף שווינגר: באיזה קטע?
אמנון כהן: תיכף נשמע.
אמנון כהן: לגבי הרשימה – מי נכנס?
אמנון כהן: מי לא נכנס?
אמנון כהן: ממי המשטרה מקבלת?
יוסף שווינגר: אני אסביר איך הפרוצדורה הזאת עובדת.
קריאה: אם אנחנו אחראים אז אנחנו נחליט לבד.
אמנון כהן: מי יקבע איזה "באבא" צריך להיכנס ואיזה לא, איזה רב מכובד ואיזה לא?
אמנון כהן: שלא ייווצר חס וחלילה מצב שמישהו ייפגע.
יוסף שווינגר: אני אענה לך על הכול.
יוסף שווינגר: בשנתיים האחרונות בוטל נושא האישורים.
יוסף שווינגר: אין יותר אח"מים, אין יותר רגיל, אין צהוב, אין ירוק ואין ורוד.
יוסף שווינגר: יחד עם זאת, יש שורה של אדמו"רים שמגיעים או עם תלמידים או עם חסידים או עם מלווים שהמשטרה מסיקה שאם הם יעלו בדרך הרגילה הדבר יכול להביא לבלגן שלם באתר או להפרעה לסדר הציבורי, או מפאת כבודם.
יוסף שווינגר: ואז הם פונים.
יוסף שווינגר: כל הפניות שמגיעות אלינו מופנות למשטרה.
יוסף שווינגר: המשטרה בודקת את הפניות ובדרך כלל לא היה אדמו"ר אחד שהגיע עם תלמידים, וזה לאו דווקא אדמו"ר, זה יכול להיות הרבנים הראשיים או ראש ישיבה שמגיע עם תלמידים, זה לאו דווקא מקרב החסידות - - -
מירי רגב: גם מישהו חילוני, מסורתי, שהוא גם אח"מ.
מירי רגב: יש הרבה חילונים שמגיעים לרשב"י.
מנחם אליעזר מוזס: אין בעיה עם הח"כים.
מירי רגב: כבוד היושב-ראש שאל לגבי האח"מים, וזו שאלה שהיא מאוד מאוד במקומה.
מירי רגב: צריכה להיות מדיניות מי הם האח"מים שנכנסים ומי לא.
מירי רגב: אני מתכוונת למי שמעביר אליכם מסמך והוא נחשב סגל א' במדינת ישראל אז הוא VIP.
מירי רגב: ואם לראש המועצה אין אישור אז יש פה בעיה.
מירי רגב: אתה יודע, בהר הרצל לראשי הערים יש - - -.
מירי רגב: אתה יודע שיש הרבה אדמו"רים שכבודם במקומם מונח, אבל יש כמה חילונים שגם מאמינים וגם רוצים להגיע להילולת הרשב"י.
אמנון כהן: בואו נפנה את זה למשטרה, הם כבר יודעים.
אמנון כהן: המשרד לביטחון הפנים, תחליטו אתם מי יהיה המפקד.
עמוס שמעוני: זה לא בדיוק מדויק.
עמוס שמעוני: קודם כל, שמעתי באריכות את מנכ"ל המקומות הקדושים וכל השנה אנחנו שומעים אותו הדבר.
עמוס שמעוני: שמי עמוס שמעוני ואני ראש ענף מבצעים של המחוז הצפוני.
עמוס שמעוני: זה קצין אג"מ, זה קצין הרישוי.
עמוס שמעוני: זה לא בדיוק מדויק להגיד שמשטרת ישראל אחראית על האירוע.
עמוס שמעוני: משטרת ישראל לא מפיקה אירועים, משטרת ישראל היא גוף שאוכף דברים.
עמוס שמעוני: להבדיל אלף אלפי הבדלות אם מדונה מגיעה לפארק הירקון אז יש מפיק לאירוע ואנחנו נותנים לו תנאים.
יוסף שווינגר: מה אתה משווה את זה?
יוסף שווינגר: אני מוחה על ההשוואה.
עמוס שמעוני: כשהיא מגיעה אז יש לה מפיק לאירוע והוא עושה את הכול.
עמוס שמעוני: אנחנו יושבים איתו ונותנים לו תנאים, והוא מפיק את האירוע.
אמנון כהן: האם האחריות היא של המפיק?
עמוס שמעוני: ברור, צריך להיות מפיק לאירוע, כך גם קבע מבקר המדינה.
עמוס שמעוני: צריך להיות על-פי חוק מפיק לכל אירוע.
אמנון כהן: מי מפיק האירוע של ל"ג בעומר?
נועז בר ניר: אין מפיק לאירוע.
נועז בר ניר: זה אירוע של סדר ציבורי.
עמוס שמעוני: קבע מבקר המדינה שהאירוע הזה הוא לא אירוע דתי ספונטני.
עמוס שמעוני: מישהו צריך לקחת עליו אחריות.
אמנון כהן: מי בסוף?
עמוס שמעוני: ברור שלא משטרת ישראל.
עמוס שמעוני: אנחנו לא גוף שעושה את הדבר הזה.
מירי רגב: משרד התיירות, למי שיש אחריות על המקומות הקדושים.
ישראל אייכלר: שמענו פה משהו חמור מאוד.
ישראל אייכלר: אנחנו הבנו שהמשטרה לוקחת פיקוד.
ישראל אייכלר: אני יודע שכשאני מגיע למקום השוטר אומר לי כן להיכנס או לא להיכנס.
ישראל אייכלר: פתאום אני שומע שהמשטרה מתנערת מאחריות?
אלי קריספיל: המשטרה לא מתנערת מאחריות.
אלי קריספיל: למשטרה יש אחריות על סדר, תנועה והשגחת הציבור.
אלי קריספיל: המשטרה לא צריכה לדאוג שיהיו פארנטשס ואיפה יעמדו הפארנטשס ומי יעבוד מול מי.
אלי קריספיל: אנחנו צריכים לקבל מוצר מוגמר של הפקת אירוע.
אלי קריספיל: אנחנו מאבטחים אותו, אנחנו דואגים לסדר ולתנועה – שיגיעו בשלום ויעזבו בשלום.
ישראל אייכלר: שאלתי של מי האחריות, לא מי עוסק בפארנטשס.
אלי קריספיל: האחריות צריכה להיות של המינהלת שתמונה לטפל בהר או של משרד התיירות.
אמנון כהן: מי זה היום?
אלי קריספיל: היום אין.
אלי קריספיל: כמו שאמר חברי, לכל אירוע חייב להיות מפיק שמגיש בקשה מסודרת ומקבל תנאים בכתב ומסודר.
אלי קריספיל: עד היום אין לנו את זה.
אלי קריספיל: זאת אומרת, אין שום בקשה שהוגשה לאירוע תחת כיפת השמיים כמו כל אזרח בישראל או כל אירוע שמוקם במדינת ישראל.
אלי קריספיל: אין דבר כזה.
אלי קריספיל: אנחנו עובדים, אנחנו עושים, אנחנו מסונכרנים, הכוחות והכול מטופל.
דוד אזולאי: האם יכול להיות שזו הפעם הראשונה שאירוע הזה קורה?
אלי קריספיל: חס וחלילה.
אלי קריספיל: כל שנה זה קורה ומעולם לא העמידו מפיק לאירוע.
אלי קריספיל: זה גם מופיע בדוח המבקר שאומר שזה לא תקין.
דוד אזולאי: מה קרה בשנים עברו?
דוד אזולאי: דוח מבקר המדינה הוא לא של השנה האחרונה.
דוד אזולאי: דוח מבקר המדינה שמדבר על האחריות ועל המפיק זה לא בשנה האחרונה, זה מלפני שלוש-ארבע שנים.
קריאה: אבל לא השתנה מאז.
דוד אזולאי: רבותי, זה לא דבר שנוצר היום.
דוד אזולאי: השאלה היא, מי היה צריך ליזום את המהלך הזה במשך שנה שלימה?
דוד אזולאי: אני גם שמעתי את זה בשנים עברו.
דוד אזולאי: למה לא יוזמים?
דוד אזולאי: פעם אחת ולתמיד תבוא ותגידו: אנחנו לא אחראים, ותיתנו למישהו אחר לנהל את העסק.
פנחס אזרזר: פיני, ראש ענף רישוי ואבטחה במחוז הצפוני.
פנחס אזרזר: אנחנו זומנו לפגישה בתחילת השנה אצל מנכ"ל משרד התיירות והעלנו את הדרישה הזאת.
פנחס אזרזר: שם נתקלנו ואמרו לנו: אין מפיק לאירוע, ולא יהיה מפיק לאירוע.
פנחס אזרזר: אמרנו: אוקיי, אין מפיק לאירוע.
פנחס אזרזר: אנחנו מוכנים להיכנס ונכנסתי, וכל מי שנמצא במירון רואה אותי שם כל יום.
פנחס אזרזר: אני אומר להם: תגישו בקשה כמו כל אזרח אחר – 77ה', פריט רישוי – על מנת לקבל תנאים.
פנחס אזרזר: גם לזה הם מתנגדים על-פי חוות דעת של הייעוץ המשפטי שלהם.
פנחס אזרזר: כמובן שהעברנו מכתב לכל הגורמים על מנת שיתייחסו - זה לגבי הרישוי.
פנחס אזרזר: לגבי שאר הדברים ששאלת לנושא הבטיחות – את כל נושא הבטיחות התחלנו בנובמבר שנה שעברה.
פנחס אזרזר: הגשנו דרישות והגשנו את הכול למקומות הקדושים.
פנחס אזרזר: אני רוצה לציין שיש לנו שיתוף פעולה נהדר עם המקומות הקדושים, ביניהם ישראל דרעי.
אמנון כהן: אבל אני מוטרד כאשר אין אבא לאירוע.
אמנון כהן: אני חייב שיהיה מישהו שהוא אבא לאירוע.
פנחס אזרזר: ביום האירוע יש אבא, זה משטרת ישראל.
אלי קריספיל: ביום האירוע יש אבא, זה משטרת ישראל.
אלי קריספיל: אנחנו לוקחים פיקוד על האירוע.
אלי קריספיל: אני לא רוצה להגיד ברצון רב, אין לנו ברירה אחרת.
אלי קריספיל: אנחנו אחראים שם כי אנחנו שם.
אלי קריספיל: אבל זה לא צריך להיות כך.
ישראל אייכלר: אבל זה סותר מה שאמרת לפני שתי דקות.
ישראל אייכלר: אמרת שאתם לא אחראים.
ישראל אייכלר: עכשיו אני שומע, ובצדק, שאתם אחראים.
אלי קריספיל: יש תהליך שנקרא הכנת האירוע כשאנחנו מגיעים ליום האירוע.
אלי קריספיל: כל התהליך הזה אין לו לא אבא ולא אימא.
אלי קריספיל: אנחנו עובדים מול המקומות הקדושים.
אלי קריספיל: אנחנו ביחסים מעולים איתם וכל בקשה שלנו נענית.
אלי קריספיל: אבל זו לא המשימה שלנו.
אלי קריספיל: ביום האירוע אנחנו נמצאים שם ולוקחים.
אלי קריספיל: אם יהיה אירוע חס וחלילה כמו שאמר חבר הכנסת מוזס שהפארנטשס מתמוטט אז אנחנו לוקחים אחריות.
אלי קריספיל: אנחנו נחלץ ואנחנו נפנה, ומד"א יעבוד תחת הידיים שלנו, וכב"א יעבוד תחת הידיים שלנו, וזה האירוע.
אלי קריספיל: אבל עוד הפעם אני אומר, עד היום אף אחד לא הגיש בקשה לקיים את האירוע הזה תחת כיפת השמיים, עד היום אין גוף אחד שמולו אנחנו צריכים לעבוד, וזה האבא של האירוע, ולזה צריך אי-פעם למנות אבא.
אמנון כהן: האם יש בעיה להוציא בקשה?
איילת עציון: כן, יש בעיה.
איילת עציון: אני נציגה של אלכס ויז'ניצר, יושב-ראש ועדת החמישה.
אמנון כהן: אלכס ויז'ניצר היה אמור להיות כאן.
אמנון כהן: הוא אמר שיש נציגה מכובדת.
אמנון כהן: אני חושש.
אמנון כהן: למה אני שואל?
אמנון כהן: הקדוש ברוך הוא שומר עלינו.
אמנון כהן: אם הוא לא היה שם אנחנו לא יודעים מה היה קורה פה.
אמנון כהן: צריך לראות שחס וחלילה לא יקרה משהו.
אמנון כהן: צריך להיות אבא לאירוע.
אמנון כהן: אני קצת נרגעתי.
אמנון כהן: הוא אמר: למרות שלא הוסמכתי לכך, אבל הנסיבות.
אמנון כהן: יש אמרה: במקום שאין איש תשתדל להיות איש.
אמנון כהן: הוא אומר: אין איש, אני אהיה איש – אין לי ברירה.
איילת עציון: יש פה איזושהי טעות בתפיסה.
איילת עציון: ההשוואה לאירוע של מדונה עשתה חסד עם התפיסה שלנו, ומדוע?
איילת עציון: את האירוע של מדונה מישהו מזמין לארץ.
איילת עציון: מישהו יודע שאם הוא לא יכול לשלוט בכל הצרכים הבטיחותיים הוא גם יכול לבטל אותו שעה לפני.
איילת עציון: אף אחד לא מזמין את הילולת רשב"י, ולאף אחד גם אין את הכוח לבטל אותה.
איילת עציון: אתם רוצים שיהיה איזשהו מפיק שיכול להגיד שעה לפני האירוע: חבר'ה, האירוע לא עומד בתקן הבטיחותי, ואז מה?
איילת עציון: ואז מה?
איילת עציון: חוץ מלשבת בבית-הסוהר, מה יקרה?
אמנון כהן: האם כדאי שהוא לא יעמוד ואז תהיה פגיעה?
אמנון כהן: עדיף לסגור את האירוע.
איילת עציון: אתה לא יכול לסגור את האירוע - - -.
איילת עציון: כל אחד נותן את חלקו.
אמנון כהן: זה חוסר אחריות.
אמנון כהן: אם יש מצב שמישהו אחד שם יכול להיפגע, לא חצי מיליון איש, צריך לסגור את המקום.
אמנון כהן: המשטרה תסגור את המקום.
אמנון כהן: אבל להגיד שבגלל זה אני לא יכול להוציא שמא שעה לפני אירוע?
אמנון כהן: מי לוקח את האחריות?
אמנון כהן: האם את לוקחת אחריות אם טריבונה תיפול עם אלף איש?
איילת עציון: בדיוק שכשם להר הבית אין מפיק אירוע, לא משנה כמה מאות ואלפים נכנסים אליו, ולא לכותל יש מפיק אירוע, גם זה - - -
ישראל אייכלר: גם לא לפארקים ביום העצמאות.
ישראל אייכלר: מי מפיק את האירועים בפארקים?
אלי קריספיל: בפארקים יש מפיק אירוע.
אלי קריספיל: כל עירייה מגישה בקשה וכל פארק מקבל התייחסות מאיתנו.
אלי קריספיל: כל יער שאתה מגיע אליו, אותה תחנה אזורית, אותה עירייה מקבלת אחריות ומקבלת - - -
איילת עציון: אתה מדבר על פארקים שהעירייה יוזמת בהם אירוע, לא כל פארק.
אלי קריספיל: אני מדבר על כל מקום שהציבור מגיע.
אלי קריספיל: אין דבר כזה שאין.
אמנון כהן: מה הסמכות שלכם?
איילת עציון: אנחנו בעצם אחראים על ניהול המקום עד שתוכרע שאלת הבעלויות.
איילת עציון: אבל כמו שאנחנו יודעים, האירוע רחב הרבה מעבר לגבולות המקום.
איילת עציון: זה דרכי גישה, זה חניונים כמו שאמרת, זה כבישים ראשיים, זה יערות, זה המושב.
איילת עציון: זה לא מתחיל ונגמר באתר הקבר.
איילת עציון: את מבנה אתר הקבר אנחנו גם מבטחים ולוקחים ביטוח.
איילת עציון: אבל ברמת מפיק אירוע, כרגע אין מפיק אירוע כי האירוע הוא לא מופק.
אריה ביבי: זה לא מפיק.
אריה ביבי: מתכוונים לקבלן משנה.
אריה ביבי: זה מה שהמשטרה צריכה – קבלן משנה שהוא יהיה אחראי לומר לו מה תעשה ואיך תעשה.
אריה ביבי: הייתי יומיים במשטרה, והייתי גם מפקד שלו.
אריה ביבי: הוא יודע שאני יודע לעבוד, תאמיני לי.
אריה ביבי: המשטרה, עם כל הכבוד, עם כל הדוחות – אנחנו צריכים לעשות דבר אחד.
אריה ביבי: המשטרה אחראית כלפיך מא' ועד ת'.
אריה ביבי: כל היתר הם קבלני משנה של המשטרה.
אריה ביבי: המשטרה צריכה לעשות חפ"ק שבו צריכים לשבת: מד"א, כיבוי אש, משרד הפנים, משרד התיירות, וכל מי שצריך.
אריה ביבי: המשטרה צריכה לתת הוראות: אדוני, הטיפול שלך הוא כך וכך.
אריה ביבי: היא צריכה קבלני משנה.
קריאות: זה מה שקורה היום, ככה זה עובד בשטח.
אריה ביבי: קצין אג"מ, אני יודע מה אתה רוצה להגיד.
אריה ביבי: קודם לחצנו את היד, ואתה יודע שהייתי יומיים במשטרה, כולל ירושלים, כולל הרשב"י.
אריה ביבי: כשהייתי ראש אכ"א ביקרתי גם שם, וגם עכשיו.
אריה ביבי: תכל'ס, צריך להיות קשר אחד, מפקד המשטרה לכל הגורמים.
אריה ביבי: קשר אחד בלבד, ואוי ואבוי אם יהיה עוד מכשיר קשר על תדר אחר.
אריה ביבי: הם ביניהם יכולים להתעסק בתדרים אחרים.
אריה ביבי: כולם קבלני משנה.
אריה ביבי: המשטרה צריכה להגיד: פה אני רוצה חניון, פה אני רוצה את זה וזה.
אריה ביבי: צריך לקחת עוד דבר לתשומת הלב.
אריה ביבי: ביקרתי בקבר לפני חודש.
אריה ביבי: אני רוצה לדבר על הטריבונות שהולכים לבנות.
אריה ביבי: זה לא כדורגל וזה לא שהולכים להגיד: פה אנחנו שמים 2,000 איש.
אריה ביבי: אנשים עולים שם מבלי לשאול אותך אפילו.
אריה ביבי: אתה יכול לשים 200 סדרנים ואנשים יעלו.
אריה ביבי: צריכים לקחת פה מקדם בטיחות בכל נושא.
אריה ביבי: צריך לקחת מקדם בטיחות במדורות שעושים, וצריכים לקבוע איפה תהיינה מדורות ואיפה יהיו הטריבונות ואיפה יעמדו הסדרנים ואיפה הגדרות, וכל זה המשטרה.
אריה ביבי: המשטרה היא גוף מנחה, ושאף אחד לא יספר לי: אנחנו כן אחראים.
אריה ביבי: היא גוף מנחה והיא תנחה.
אריה ביבי: אם הייתי היום השר לביטחון הפנים, מחר מד"א גם כן היה בביטחון הפנים.
אריה ביבי: רק כך צריך לעבוד.
אריה ביבי: זאת אומרת, כיבוי אש, מד"א, וכל הגורמים.
אריה ביבי: המשטרה היא גוף מנחה והמשטרה היא האחראית.
אריה ביבי: שאף אחד לא יגיד לי: היא כן אחראית, כן דוח מבקר המדינה, לא דוח מבקר המדינה.
אריה ביבי: עזבו את הדוחות, אנחנו מדברים בחיי אדם.
קריאה: את הדוח הבא מתחילים מהדוח הקודם.
קריאה: לצערי, נפגעתי מכמה - - -
אריה ביבי: אתה צודק, אני מסכים איתך.
אריה ביבי: אבל אני אומר שמוועדת הפנים צריכה לצאת קריאה אחת, והיא צריכה להיות חד-משמעית: מפקד מחוז המשטרה – קרי, המפכ"ל – הוא האחראי וכולם קבלני משנה אצלו.
אריה ביבי: יכול להיות שבדוחות כתוב ככה וברשומים כתוב אחרת, אבל אנחנו מדברים על השאלה איך ניתן ביטחון לעם ישראל – רק בשיטה הזאת.
אריה ביבי: אם מישהו מחפש שיטה אחרת, אנחנו נלך לאיבוד.
ישראל אייכלר: אני רוצה לסכם את דברי חבר הכנסת ביבי.
ישראל אייכלר: כשהמשטרה אומרת שהיא לא אחראית זה בלתי אחראי.
ישראל אייכלר: אתם כן אחראים.
אלי קריספיל: המשטרה לא אמרה דבר כזה.
אלי קריספיל: המשטרה אמרה שהיא אחראית על יום האירוע ועל יום - - -.
אלי קריספיל: אני לא צריך להיות אחראי להסעדה – איזה אוכל ייתנו שם ואיפה הם יעמדו, ואני לא צריך להיות אחראי לקשר טוב עם מושב מירון ועם אנשים.
אלי קריספיל: אני לא צריך להיות אחראי על הדברים האלה.
אלי קריספיל: אני צריך לבוא לפקד ולנהל על אירוע, אני לא צריך להכין אותו מראש.
אלי קריספיל: זה לא המשימה שלי.
מירי רגב: כבוד היושב-ראש, כפי שראית, הדיון שלך הוא ממש לא מיותר.
מירי רגב: הוא חשוב.
מירי רגב: צריך לצאת מהדיון הזה עם כמה מסקנות כלליות לגבי האירועים במקומות קדושים, ולגבי האירוע הספציפי הזה כרגע בעניין מירון.
מירי רגב: קודם כל, צריך להיות ברור לחלוטין.
מירי רגב: אולי טוב שרוב האנשים שיושבים פה לא היו חלק מתרחישי חירום אלא יותר ביבי ואנוכי בגלל התפקידים הביטחוניים שעשינו.
מירי רגב: אבל צריך להיות ברור חד-משמעית, לא בכל מקום שיש משטרה היא לוקחת אחריות על האירוע, זה לא יכול להיות כי בכל מקום יש משטרה ומד"א.
מירי רגב: האם בכל מקום המשטרה ומפכ"ל המשטרה יהיו אחראים?
מירי רגב: מי ימנע אז את הפשיעה, מי ידאג לסדר, מי ידאג לכל הדברים שהם בתפקיד המשטרה?
מירי רגב: יש תמיד משרד על, ונקבע כי משרד העל הוא משרד התיירות.
מירי רגב: הוא האבא של האירוע הזה.
מירי רגב: מחר נופלים מהטריבונות 3,000 איש – מי שאישר את המהנדס, מי שאישר את העניין, אני יודעת שצריך להיות משרד על.
מירי רגב: אני לא יודעת מה זה קבלני משנה.
מירי רגב: אני חושבת שצריך לעשות סדר בעניין וגם אם זה לא יהיה לטובת העניין הנוכחי, כי מכוח האינרציה המשטרה וכב"א ומד"א יודעים לעבוד יחד עם המועצה האזורית ומי שאחראי על המקומות הקדושים.
מירי רגב: אבל זה לא צריך לעבוד כך.
מירי רגב: צריך להיות גורם על שאחראי על כל מה שקורה במתחם הזה.
מירי רגב: כמו שהשר לביטחון הפנים נמצא באירוע שהוא אחראי עליו וכמו ששר הביטחון נמצא באירוע שהרמטכ"ל אחראי עליו, כך אתם תצטרכו לנהל את האירוע שאנחנו מקווים שהוא לא יקרה – חס וחלילה.
נועז בר ניר: איזה אירוע?
נועז בר ניר: תבחיני בין האירועים.
נועז בר ניר: אירוע של בעיות סדר ציבורי?
נועז בר ניר: האם אני אתן הוראות למשטרה כמנכ"ל משרד התיירות?
נועז בר ניר: האם זה הגיוני?
נועז בר ניר: יש חלוקה מאוד ברורה.
נועז בר ניר: יש רישוי לאירוע.
אלי קריספיל: אבל אנחנו צריכים לקבל את האירוע מוכן.
אלי קריספיל: מחוז צפון משקיע שם מהרגע שנגמרת ההילולה עד להילולה הבאה עשרות שוטרים וקצינים שזו המשימה שלהם וזה לא.
מירי רגב: בנושא החפ"ק ברור שהמשטרה צריכה להיות אחראית על חפ"ק.
מירי רגב: מה שקרה בפעם שעברה שגורם הלך ואמר את מה שהוא אמר במערכת הכריזה הוא דבר שמצביע בדיוק על הבלגן ועל זה שאין שם שליטה.
מירי רגב: המשטרה צריכה להיות אחראית על כל גופי ההצלה.
מירי רגב: אנחנו יודעים שיש את זק"א ויש את כוחות ההצלה ויש את מד"א.
מירי רגב: צריך גם פה לעשות סדר.
מירי רגב: יש גורם אחד.
מירי רגב: כל הגופים שקשורים בהצלת חיים צריכים להיות כפופים למד"א, ומד"א קבלת הנחיות מהמשטרה בחפ"ק המרכזי.
מירי רגב: אם כל גורם – זק"א, איחוד הצלה, וכל הגופים האחרים – יתחילו לעבוד בנפרד יהיה פה ברדאק אחד שלם.
איילת עציון: ש גוף מתאם, הם לא עובדים בנפרד.
יוסף שווינגר: גברת רגב, את מציגה תמונה שהיא לא היתה קיימת בשטח מעולם.
יוסף שווינגר: היא לא היתה קיימת.
יוסף שווינגר: במציאות יש חפ"ק אחד, אנחנו מקבלים הוראות מהמשטרה.
קריאות: תבואי השנה ותראי.
מירי רגב: כל מה שאני אומרת כתוצאה מזה שפנו אליי השנה ושדיברו איתי אנשים.
מירי רגב: צריך להיות סדר בין זק"א - --
קריאות: יש סדר.
יוסף שווינגר: על מה את מדברת?
יוסף שווינגר: ישיבות מוקדמות עם כל ארגונים.
יוסף שווינגר: את מדברת עובדות לא נכונות.
יוסף שווינגר: כשאני שומע דברים לא נכונים אני מתקומם.
מירי רגב: יש אירוע שבו צריך לפנות אדם.
מירי רגב: אני רוצה לדעת שמי שמפנה ומי שמקבל החלטה בנושא פינוי זה מד"א – זה הכול.
מירי רגב: מד"א, זה קורה היום או לא? יפה.
מירי רגב: מד"א, בגלל שאתה מבין הכול ויודע הכול, אני שואלת אותך האם יש היום סדר בין זק"א, מד"א ו- - -?
מירי רגב: אין סדר, יפה.
מירי רגב: אין סדר.
מירי רגב: אם הכול מצוין אז הכול מצוין, אז הדיון הזה היה מיותר.
מירי רגב: אני מצפה שבכל העניין הזה כל גופי ההצלה יהיו כפופים תחת מד"א, וכל מה שקשור להצלה.
מירי רגב: ואם זה קורה – מצוין.
מירי רגב: אם זה לא קורה – נטפל בזה.
אמנון כהן: חבר הכנסת הרב אייכלר, בבקשה.
ישראל אייכלר: קודם כל, אני רוצה לסכם את מה ששמעתי עד פה.
ישראל אייכלר: המשטרה מודיעה שביום האירוע המשטרה אחראית על כל מה שקורה שם כמו בכל אירוע במדינה.
ישראל אייכלר: המשטרה על-פי חוק, כמו שאמר חבר הכנסת ביבי, היא אחראית על כל דבר.
ישראל אייכלר: כמובן שהמשטרה לא עושה החייאה לאדם חולה אלא עושים את זה מד"א, איחוד הצלה, וכל הארגונים שיעבדו בסנכרון כמו שאמר היושב-ראש.
ישראל אייכלר: כיושב-ראש הוועדה לתחבורה ציבורית רציתי לעשות ישיבה נפרדת בנושא והחלטתי לעשות את זה יחד עם הישיבה שלכם כי חבל להטריח אנשים.
ישראל אייכלר: חלק גדול מאוד מהאירוע זה התחבורה אל המקום ומהמקום.
ישראל אייכלר: התיירות לא עוסקת בזה שם, המשטרה כן עוסקת בזה.
ישראל אייכלר: לכן, אנחנו צריכים להיות קשובים למה שקרה לפני שלוש-ארבע שנים, ולא לחשוב על מה שהיה לפני שנה-שנתיים כשהכול דפק בצורה מסודרת כאשר הכול היו ערוכים.
ישראל אייכלר: צריך לראות שלא יקרה המצב שהיה לפני שלוש-ארבע שנים כאשר כולם היו תקועים ואף אחד לא ידע מה לעשות.
ישראל אייכלר: אנחנו חייבים לשבת ולראות שכל חברות התחבורה יהיו ערוכות ושכל החניונים יהיו מסודרים.
ישראל אייכלר: ואם מדברים על השנה הבאה אני רוצה שיהיו עוד עשרות מגרשי חניה כדי לאפשר למאות אלפי אנשים להגיע בלי הצפיפות הזאת.
ישראל אייכלר: יש שם מספיק מקומות.
ישראל אייכלר: אם הוועדה תגיע למסקנות אז אחת המסקנות היא ששירותי התחבורה מכל החברות יהיו מתואמים עם המשטרה כי עניין ההסעות משם ולשם הוא עניין תחבורתי וגם בטיחותי, ובכך תלויה גם הצלחת כל האירוע.
דוד אזולאי: אדוני היושב-ראש, קודם כל אני חושב שטוב שאתה כן מקיים את הדיון הזה.
דוד אזולאי: זה חשוב.
דוד אזולאי: יש הבדל בין קיום דיון לפני האירוע לבין דיון שלאחר האירוע.
דוד אזולאי: אני רוצה לציין דבר נוסף.
דוד אזולאי: זו פעם ראשונה אחרי שנתיים שנעשו שינויים רציניים ביותר.
דוד אזולאי: הושקעו כספים רבים.
דוד אזולאי: דיבר כאן ידידי הרב אייכלר על המצב לפני שלוש שנים.
דוד אזולאי: אבל לפני שנה ושנתיים היו שינויים בצורה שונה לגמרי מאותה שנה שלישית שזכורה לא לטובה לכולנו.
דוד אזולאי: לשמחתנו הרבה, הושקעו מאמצים, הושקעו כספים, ובשנתיים האחרונות זה פועל יפה.
דוד אזולאי: אבל השנה יש הבדל אחד.
דוד אזולאי: בשנתיים האחרונות זה היה בשבת, והכול התפרס על שלושה ימים, על שישי, מוצאי שבת וראשון.
דוד אזולאי: השנה זה לא יהיה, השנה הכול מתנקז בתוך 24 שעות.
דוד אזולאי: זה אומר שההיערכות תהיה שונה בהרבה מהשנתיים האחרונות.
דוד אזולאי: אני מאוד מקווה ומתפלל שכל ההיערכות שהיתה בשנתיים האחרונות אכן תוכיח את עצמה.
דוד אזולאי: היא הוכיחה את עצמה עד היום ואין סיבה שהיא לא תוכיח את עצמה.
דוד אזולאי: לגבי הטיעון של ההפקה – לצערי הרב, הנושא הזה חוזר על עצמו.
דוד אזולאי: אבל שמעתי כרגע את נציג המשטרה שאמר דבר שאולי לא שמתם לב אליו.
דוד אזולאי: הוא אמר שכל מה שהוא דורש מהוועד למקומות הקדושים, הוא נענה.
דוד אזולאי: אמת או לא?
דוד אזולאי: כלומר, זה לא דבר שנוצר היום.
דוד אזולאי: האירוע הזה מתקיים כל שנה.
דוד אזולאי: אירוע ברכת הכוהנים בכותל הוא אומנם לא אירוע בסדר הגודל הזה, אבל גם לאירוע הזה מגיעים עשרות אלפי אנשים.
דוד אזולאי: מי המפיק באירוע הזה?
דוד אזולאי: מי האחראי על האירוע הזה?
דוד אזולאי: אני חושב שגם כאן זהו אירוע שאין לו מפיק, אבל ישנם גופים כמו משרד התיירות, כמו המחלקה למקומות הקדושים שעובדים בשיתוף פעולה, ועל כך אתם מודים.
דוד אזולאי: אבל כל שנה הטיעון הזה עולה.
דוד אזולאי: ואם זה נכון, ואם צריך הפקה – רבותי, מה קורה?
דוד אזולאי: למה אתם מחכים עד הרגע האחרון ואתם מעלים את הטיעון הזה?
דוד אזולאי: יש לכם שנה שלימה.
קריאות: לא חיכינו, העלנו את זה בתחילת השנה.
דוד אזולאי: אבל עד היום זה לא קורה.
דוד אזולאי: כנראה שמישהו חושב שכך צריך להיות.
אלי קריספיל: זה לא קורה כי היחיד שלוקח בינתיים זה אנחנו, כי יש אירוע גדול ואנחנו מטפלים בו.
אלי קריספיל: אבל, מישהו אחר צריך.
אלי קריספיל: יש ועדות, יש החלטות ומישהו צריך לקחת.
דוד אזולאי: מפני שרק אתם יכולים לנהל אירוע בסדר גודל כזה ולהוביל אותו.
דוד אזולאי: אין מישהו אחר שיכול להוביל אותו.